google/wiki40b huggingface dataset:
Konrad Sundlo

Andre verdenskrig

Da det tyske overfallet på Norge kom 9. april 1940 var Sundlo oberst og sjef for de norske styrkene i Narvik. Han hadde vært medlem av Nasjonal Samling siden 1933 og var fylkesfører for NS i Nordland og Troms samtidig som han var regimentsjef i Narvik. Da Vidkun Quisling besøkte Adolf Hitler i Berlin høsten 1939 skal han ha vist fram et brev fra partifellen Sundlo og forsikret at en tysk operasjon i Narvik ville bli løst ved fredelige midler. Marinesjefen Erich Raeder hadde presset på for å få baser i Norge og skal i et direktiv til den tyske marinen av 6. mars 1940 ha forsikret at de ikke ville få vanskeligheter i Narvik. Det var senere ikke mulig å bevise at Sundlo hadde skrevet et slikt brev, og Sundlo selv nektet for det.
Etter overgivelsen av Narvik 9. april 1940 ble Sundlo stemplet som forræder av sin divisjonssjef, general Carl Gustav Fleischer. Etter å ha blitt dømt i lagmannsretten under rettsoppgjøret etter krigen ble han i Høyesterett frikjent for «uaktsom forsømmelse av tjenesteplikt i forbindelse med sine handlinger 9. april 1940», men ble dømt for andre forhold under den tyske okkupasjonen.
I august 1940 ble Sundlo utnevnt til Rikshirdsjef av Quisling-regjeringen, en stilling han hadde ut 1941. I 1943–1944 var han NS-utnevnt «fylkesmann» i Oslo og Akershus og til slutt i Sogn og Fjordane fram til frigjøringen.

Rettsoppgjøret

Sundlo ble i landssvikoppgjøret fradømt stillingen som oberst og ble dømt til livsvarig tvangsarbeid. I lagmannsretten stemte fire av sju dommere for dødsstraff. Under ankesaken i Høyesterett stemte tre av ni dommere for dødsstraff. I skjerpende retning la retten vekt på Sundlos arbeid for å verve frivillige til Den Norske Legion i Waffen-SS, for angiveri og oppfordring til angiveri og og at han hadde gått inn for å tvangsmobilisere norske ungdommer til militær tjeneste for Tyskland. Sundlo ble benådet og løslatt i 1952.
Sundlo skrev et bokmanus etter krigen, kalt Narvik – byen med kanonen, som dog ikke kom ut i bokform.
Zjasjkiv

Zjasjkiv (ukrainsk Жашків; russisk Жашков, Zjasjkov) er en by i Tsjerkasy oblast i Ukraina. Byen har omkring 14 000 innbyggere (2011).
Dødislandskap

Dødislandskap er et uregelmessig landskap med hauger, humper, store steiner, senkninger og tjern som oppstår i morenemasser.
Dødis oppstår når isbreer ikke lenger er i bevegelse og smelter hvor den ligger. Landmasse og is fulgte elver og bekker som rant i dette landskapet og vannet avsatte sediment delvis oppå og delvis i tunneler inne i isen. Når isen så smeltet bort, ble sedimentene liggende tilbake som rygger og terrasser. Disse subglasiale elveløpene kan en i dag se som eskerer, som er buktende grusrygger.
Grytehullsjø har oppstått hvor isen har ligget helt eller delvis gravlagt i løsmasser og så danner gryteformete senkninger. I mange tilfeller har grytehullsjøene dannet små tjern.
Jæren tingrett

Jæren tingrett er en førsteinstansdomstol i Rogaland under Gulating lagmannsrett. Tingretten er resultatet av sammenslåingen av tidligere Jæren tingrett, Sandnes tingrett samt Forsand kommune fra Ryfylke tingrett i 2006.
Domstolen er lokalisert til Sandnes tinghus på Olav Vs plass i Sandnes og dekker kommunene Sandnes, Gjesdal, Forsand, Klepp, Time og Hå. Jæren tingrett dekket også Sola kommune frem til 1. juli 2007, da Ryfylke tingrett ble sammenslått med Stavanger tingrett og Sola ble overført til denne. Embetsleder er sorenskriver Geir Tonning. Jæren tingrett har syv rettssaler og elleve dommere. 
Før 2006 var Jæren tingrett navnet på førstinstansdomstol for Hå, Sola, Klepp og Time og var lokalisert på Bryne i Time.
Flateintegral

Flateintegral brukes ved å integrere for en variabel, f.eks. "z" over en flate, feks. funksjon av "x" og "y". Integralet blir å summere elementer over et areal definert av "x" og "y". Som et eksempel kan man tenke seg at man ser på overflaten til noe, f.eks. et hav, og integrerer arealet av havet og dybden ned til bunnen. På denne måten vil man kunne finne volumet av havet uttrykt ved hav-overflaten og dybden ned til bunnen.
Institutt for sosialt arbeid

Institutt for sosialt arbeid ved Norges teknisk-naturvitenskapelige universitet (NTNU) har rundt 60 medarbeidere og om lag 700 studenter. Instituttet ble etablert 1. januar 2017 i forbindelse med NTNUs fusjonsprosess, og består av sosionom- og barnevernspedagogmiljøene fra tidligere Høgskolen i Sør-Trøndelag og fagmiljø innen sosialt arbeid og funksjonshemmingsforskning ved gamle NTNU. Instituttet representerer et av de største fagmiljøene i Norge innen det sosialfaglige feltet og innen funksjonshemming. Instituttet tilbyr bachelor- og masterstudier, etter- og videreutdanning og et doktorgradsprogram i sosialt arbeid.
Livmorinfeksjon (hund)

Åpen pyometra

Symptomene kan variere. I mange tilfeller kan en se at puss kommer ut av kjønnsleppene på tispa. Det kan også være et tegn om tispa slikker seg hyppigere enn vanlig. Behandles med antibiotika og hormoner.

Lukket pyometra

I alvorlige tilfeller er livmorhalsen lukket slik at pusset ikke kommer ut. Sløvhet, økt tørst og urinering er vanlige symptomer. Inkontinens og endret adferd kan forekomme. Kanskje også svak feber, 39,5 °C eller noe høyere. Normaltemperaturen for hunder er mellom 38 og 39 grader. I slike tilfeller haster det med å komme til veterinær. Fjerning av livmor og eggstokker er trolig beste (sikreste) løsning på problemet.

Forebyggende tiltak

Sterilisering i ung alder forebygger mot både pyometra og jurkreft.
Junior-VM i friidrett 2014 – 4 × 400 meter stafett menn

Forsøksheat

26. juli

De to beste i hvert heat (Q) og de to raskeste for øvrig (q) gikk videre til finalen

Detaljer

De to beste i hvert heat (Q) og de to raskeste for øvrig (q) gikk videre til finalen
Steplagården

Steplagården, adresse Grønland nr 4 i Oslo er en forretningsgård i 9 etasjer i funksjonalisme, oppført i 1932 med arkitekt Nicolai Beer.
Navnet er en sammensetning av etternavnene til de to byggherrene, Salomon Steinmann og Salomon Plavnik.
Bygget ble opprinnelig oppført som et hotell, men ble i stedet tatt i bruk som en forretningsgård med kontorer.
Bygget huser i dag blant annet redaksjonen til avisen Klassekampen.
Jeg kommer snart igjen

Jeg kommer snart igjen er et musikkalbum med Hans Petter Hansen, utgitt i 1974. Dette er hans første plate som soloartist.
Narthangklosteret

Narthangklosteret (tibetansk: སྣར་ཐང་; kinesisk: 纳塘寺) er et kloster som befinner seg 15 km vest for Shigatse i Tibet. Det ble grunnlagt i 1153 av Tumtön Lodrö Drakpa, en elev av Sharawa Yonten Drak. Narthang var et innflytelsesrikt Kadampakloster, og det fjerde store klosteret i Ü-Tsang, etter Shaluklosteret, Sakya og Trashilhünpo.  Narthang var først berømt for sin skriftlige lære og sin klosterdisiplin. Etter det 14. århundre oppnådde det renomé som det eldste av Tibet's tre store sentre for boktrykking, ved siden av Potala og Derge.
Brachyrhabdus

Utseende

Cyrtinini er små (opptil 10 millimeter) og nokså spinkle trebukker med antenner som er omtrent så lange som kroppen. På farge er de mer eller mindre brunlige. Kroppsformen er avlang, pronotum er sylindrisk til tønneformet, ofte lengre enn bredt, uten pigg på sidene. Denne gruppen omfatter sannsynligvis de aller minste medlemmene av familien trebukker, med kroppslengde mellom 1,5-2 millimeter.

Utbredelse

Arten lever i Australia.
Svenska Deckarakademins pris för bästa till svenska översatta kriminalroman

Svenska Deckarakademins pris för bästa till svenska översatta kriminalroman, tidligere The Martin Beck Award (1996–2008), er en årlig, litterær pris for beste kriminallitterære bok oversatt til svensk foregående år. Prisen er utdelt av Svenska Deckarakademin siden 1971 , men fikk først i 1996 sitt navn etter Sjöwall & Wahlöös detektiv Martin Beck. Prisen består av et diplom tegnet av den danske illustratøren Henry Lauritzen.
Frigjøreren San Martins orden

Frigjøreren San Martins orden (spansk:Orden del Libertador San Martín) er en argentinsk orden. Den ble innstiftet 17. august 1943 og er oppkalt etter nasjonalhelten José de San Martín. Frigjøreren San Martins orden er Argentinas høyeste utmerkelse. Presidenten er ordenens stormester.

Insignier

Ordenstegnet for Frigjøreren San Martins orden består av en stjerne med stråler i ulike lengder. Motivet er hentet fra de første myntene som ble slått i Argentina etter frigjøringen i 1813 og viser solen som også pryder Argentinas flagg. San Martins portrett er plassert på en medaljong i midten av stjernen. Medaljongen er omgitt av en hvitkantet blå bord der det står skrevet «LIBERTADOR SAN MARTIN». Baksiden av ordenstegnet er prydet av Argentinas riksvåpen. Ordenstegnet er opphengt i båndet med et ledd bestående av en krans i gull. Når ordenen tildeles for militære fortjenester, prydes ordenstegnet av sverd plassert i kransen.
Ordensstjernen er som ordenstegnet, men større.
Ordenskjedet har består av ledd med sol og laurbærkranser. Ordenstegnet er opphengt i kjedet i et ledd som består av en andeskondor med utspente vinger.
Ordensbåndet er lyst blått med hvite kanter. Lyst blått og hvitt er fargene i Argentinas flagg.

Tildeling

Frigjøreren San Martins orden kan tildeles for både sivile og militære fortjenester. Den tildeles utenlandske borgere.  Ordenens høyeste grad, kjede, tildeles fremmede lands statsoverhoder. Tildeling skjer etter mottakerens rang, slik at jo høyere en person rangerer, desto høyere ordensgrad tildeles.

Norske innehavere

Kong Olav V var innehaver av storkors av Frigjøreren San Martins orden.
Idrett og Anlegg

Idrett og Anlegg er et norsk tidsskrift. Utgiver er Sport Media. Idrett og Anlegg kommer med 6 utgaver i året.
Li Hongzhi

Biografi

Li Hongzhi ble født i Mandsjuria kort etter at det kinesiske kommunistiske parti tok over makten fra nasjonalistene. Tidlig i 1960-årene, under Kulturrevolusjonen, avsluttene han sine studier i en lokal gymnasskole og flyttet til Changchun, i Jilin-provinsen, for å bli soldat. I 1983 avsluttet han sin militærr karriere og begynte av arbeide som vakt i et sivilt selskap i Changchun. 
I 1991 sa han opp jobben for å vie al sin tid til Falungongbevegelsen.
Falungong ble raskt populær blant alle samfunnsklasser, det ble dannet mange studiesirkler og treningsgrupper i nesten alla områder i Kina. Den kinesiske regjering erklærte Falungong ulovlig i medten av 1990-årene; deretter forsøkte myndighetene å arrestere Li Hongzhi. Interpol nektet imidlertid å hjelpe til, med henvisning til at etterlysningen skjedde på religiøst og politisk grunnlag og ikke på grunn av noen faktisk forbrytelse.
Li Hongzhi bor i New York City i USA.
Skulpturer i Lindesnes kommune

Skulpturer i Lindesnes kommune er en oversikt over hvilke skulpturer Lindesnes kommune har.
Nordvestpassasjen

Nordvestpassasjen er en sjørute ifra Atlanterhavet til Stillehavet via den arktiske øygruppen i nordlige Canada.  
De ulike øyene i arkipelet er skilt fra hverandre og det kanadiske fastland av en serie av Arktiske sjøveier som tilsammen er kjent som Nordvestpassasjen.

Historiske forsøk

Fra det 15. århundre til det 20. århundre sendte mange europeiske land ut ekspedisjoner for å finne passasjen for å etablere en raskere handelsrute til Asia. Det var på leting etter denne passasjen at mesteparten av den nordamerikanske øst- og vestkysten ble oppdaget og kartlagt.
I 1539 sendte Hernán Cortés en ekspedisjon under ledelse av Francisco de Ulloa, som skulle seile langs dagens Baja California for å finne passasjen. 8. august, 1585 kom den engelske oppdageren John Davis frem til Cumberland Sound på Baffin Island. I 1609 seilte Henry Hudson opp Hudsonelva for å lete etter passasjen. Hudson var senere involvert i oppdagelsesferder til Nord-Canada, og oppdaget Hudsonbukta.
Jens Munk prøvde i 1620, på oppdrag fra Christian IV å finne Nordvestpassasjen, men kom ikke lengre enn Hudson Bay.
I 1845 forsøkte en velutstyrt britisk ekspedisjon ledet av Sir John Franklin å bryte seg vei igjennom isen ifra Baffinbukta til Beauforthavet. Da ekspedisjonen ikke returnerte ble det organisert et utall redningsekspedisjoner. Det var disse ekspedisjonene som kartla større deler av passasjen.

Grensedisputt

Passasjen er opphavet til en uenighet mellom Canada og USA. USA ser på passasjen som internasjonalt farvann, mens Canada mener at det er canadisk område. Skip som vil seile gjennom passasjen må ha tillatelse fra canadiske myndigheter.
Sommeren 2000 dro flere skip nytte av tynnere sommeris i passasjen og tok seg igjennom. Det er mulig at global oppvarming kommer til å gjøre passasjen farbar i større deler av året, noe som gjør passasjen attraktiv som shippingrute. Skip som skal fra Asia til Europa sparer 4000 km ved å benytte passasjen i motsetning til dagens shippingruter gjennom Panamakanalen.
Årvollåsen naturminne

Årvollåsen naturminne er en kalkrik kambrosilurisk blokk i fjellgrunnen som er innsunket i den omliggende nordmarkitt. Blokken er fullstendig omvandlet (metamorf), og er en brunsvart masse av ulike mineraler. Forekomsten ble fredet 16. november
1984.
Midlothian gasskraftverk

Midlothian gasskraftverk er et varmekraftverk i Ellis County i Texas i det sørlige USA. Anlegget har en installert produksjonskapasitet på 1.650 MW, fordelt på 6 like store blokker med kogenerasjon. Operatør er energiselskapet American National Power. Utstyret er vesentlig levert av Alstom.
Kraftverket ble utbygd omkring årene 2000–2002. Brenselkilden er naturgass.
Keisuke Makino

Karriere

Keisuke Makino startet sin profesjonelle karriere i JEF United Ichihara i 1988. Han har også spilt for Cerezo Osaka.
Førde Idrettslag

Håndball

Klubbens håndballag for kvinner spiller i 1. divisjon sesongen 2018/19.
Eriocrania semipurpurella

Utseende

En liten (vingespenn 9–16 mm), purpurfarget møll med lyse flekker. Den kan kjennes på at skjellene på den indre del av bakvingen er smale og hårlignende, men kan ikke skilles sikkert fra Eriocrania sangii på ytre utseende alene, man må undersøke kjønnsorganene for å skille de to artene. Antennene er mørke og omtrent halvparten så lange som forvingen. Hodet og forkroppen er kledt med mørkgrå, oppstående, hårlignende skjell. Forvingen er mer eller mindre purpurfarget. Den lyse flekken ved bakkanten litt utenfor midten er ganske variabel, ofte nesten usynlig. Vingen har spredte, gylne eller blålige skjell som noen ganger danner flekker, men ikke nettmønster. Bakvingen er tynt skjellkledt, skjellene i de innerste fire femdelene er smale og håraktige. Ytterst har bakvingen en svak purpurglans. Larven er gråhvit med svart hodekapsel og en svart flekk på ryggsiden av første kroppsledd.

Levevis

Som de fleste purpurmøll er denne arten knyttet til bjørk (Betula spp.). De voksne sommerfuglene flyr i solskinn tidlig på våren, fra midten av mars til midten av mai. Den er den første purpurmøllen på vingene om våren. Hunnen legger egg på bladspissene på bjørka når knoppene springer ut. Larven utvikler seg i en flekk-mine på bjørkebladet i mai–juni.

Utbredelse

Den er utbredt over hele Palearktis og også i Nord-Amerika. I Norge ser den ut til å finnes overalt der det vokser bjørk.
Ernst Wilhelm Schneppenhorst

Biografi

Schneppenhorst ble født i Krefeld. Etter sin utdannelse som snekker reiste han som snekkersvenn gjennom Tyskland, Østerrike, Ungarn, Italia og Sveits før han slo seg ned i Nürnberg. I 1906 ble han medlem av snekkernes fagforbund, og senere sekretær for forbundet. 
Han var medlem av det bayerske parlamentet fra 1912 til 1920, og i 1918 ble han leder av det Bayerske Korps, og medlem av Richard Scheids uavhengige sosialdemokratiske parti (USPD) i 1919, og var et par uker krigsminister. I de følgende år opprettet han et optisk institutt og var medlem av Riksdagen fra 1932 til 1933. 
I 1933 ble hans institutt konfiskert av nazistene, og Schneppenhorst ble fengslet i 1937. Etterpå ble han medlem av fagforengens motstandsorganisasjon under Wilhelm Leuschner. Han ble arrestert igjen i 1939, og etter det mislykkede 20. juli-attentatet han ble atter arrestert og sendt til Oranienburg konsentrasjonsleir, og deretter overført til Lehrter Straße-fengselet i Berlin. 
Den 24. april 1945 ble han henrettet av en SS- kommando.
Nordøst-England

Biologisk mangfold

Regionen har et mangfoldig landskap som omfatter klipper ved kysten og omfattende lynglandskap som inneholder en rekke sjeldne arter innen flora og fauna. Av særskilt viktighet er saltholdige myrene ved Lindisfarne, utløpet fra elven Tees, landskap med lyng og myrer og det tradisjonelle opplandet ved North Pennines.
Skjønnheten til kystlandskapet i Northumberland har ført til at område utpekt som «Område med spesielt vakker natur» som strekker seg rundt 160 km fra Berwick-Upon-Tweed og til utløpet av elven Coquet. Blant de 290 fugleartene som er identifisert på Farneøynene er de sjeldne rosenterne, som tilhører arten terner. Et av de fremste naturreservat for fugler og observatorium for trekkfugler og vadefugler i Storbritannia er nå i virksomhet ved Saltholme. Den er en del av et større sete for særskilt vitenskapelig interesse kalt for Seal Sands. Reservatet Saltholme er administrert av Royal Society for the Protection of Birds(RSPB).
Den pontisk-kaspiske steppe

Den pontisk-kaspiske steppe er navnet på et vidstrakt steppelandskap i området nord for Svartehavet og så langt øst som til Kaspihavet, fra sentrale områder av Ukraina gjennom sørvestlige deler av Russland til vestlige områder av Kasakhstan. Den er en del av den større den eurasiske steppe og grenser mot Den kasakhstanske steppe i øst.
Området omfatter Skytia og Sarmatia fra antikken.
Uttrykket den ponto-kaspiske regionen benyttes i biogeografi for planter og dyr på disse steppene og om dyr fra Svartehavet, Kaspihavet og Azovhavet.

Geografi og økologi

Den pontiske steppe dekker et areal på 994 000 km² og strekker seg fra den østlige områdene av Romania over de sørlige områdene av Moldova, Ukraina, Russland og nordvestlige deler av Kasakhstan til Uralfjellene. Den pontiske steppe grenser til Den østeuropeiske skogsteppen, som er en overgangssone mellom gresslettene i sør og den tempererte løvskogen i nord. I sør strekker den pontiske steppen seg til Svartehavet, bortsett fra Krimhalvøya og de vestlige Kaukasusfjellene, der Den krimske submiddelhavsskogen definerer den sørlige grensen til sletten. Steppen strekker seg østover til Kaspihavet i Dagestan, men den tørrere kapsiske senkningen ligger mellom Den pontiske steppa og den nordvestlige og nordlige kysten av Kaspihavet. Den kasakhstanske steppe grenser til Den pontiske steppe i sørøst.
De ponto-kaspiske sjøene er restene etter Turgajhavet, som var en del av Paratethys som strakk seg sør og øst for Uralfjellene og dekket mye av det som i dag er Den vestsibirske slette i mesozoikum og kenozoikum.
Cesare Pavese

Bakgrunn

Pavese tilbragte det meste av ungdomsårene i Torino, der han avla eksamen ved Liceo Massimo d’Azeglio. Ved lyceet møtte han Augusto Monti, hans lærer og tidligere venn. Ved denne kontakten kom han inn i antifascistiske kretser og ble kjent med blant annet Leone Ginzburg og Piero Gobetti. I Torino begynte han å studere litteraturhistorie i 1927.

Karriere

Hans interesse for engelskspråklig litteraturhistorie trådte allerede frem i hans avhandling i 1930 om den amerikanske dikter Walt Whitman (1819-92) ved Universitetet i Torino. Han oversatte også flere viktige engelske verker til italiensk.  
Han ble i 1935 arrestert og dømt for å være i besittelse av et brev fra en politisk fange. Han ble sendt til det sørlige Italia i åtte måneder, til Brancaleone i Calabria. Tilbake i Torino ble Pavese redaktør og skribent for venstre-forlaget Einaudi. Der arbeidet også Natalia Ginzburg.
Pavese bodde i Roma da han ble innkalt til militærtjeneste, men på grunn av sin astma tilbragte han seks måneder i et militærhospital. Da han vendte tilbake til Torino okkuperte tyske soldatene gatene, og de fleste av hans venner hadde stukket avsted for å kjempe som partisaner. Selv kjempet han ikke i motstandskampene der nord.
Han ble i 1945 med i Italias kommunistiske parti og skrev for partiavisa. 
De fleste av hans verker ble til i denne etterkrigstiden. Til tross for stor fremgang som dikter og en vel tilrettelagt tilværelse i alt det ytre led han an den stadig dypere melankoli og en manglende kraft til å engasjere seg menneskelig og politisk. Ensomhet er hovedtemaet både i hans lyrikk og realistiske romaner. Han var ateist. Giuseppe Molinari hevder imidlertid at en søken mot Gud kan finnes i hans skrifter.
Han vant Premio Strega i 1950 for La bella estate, som bestod av tre noveller: 'La tenda', skrevet i 1940, 'Il diavolo sulle colline'(1948) og 'Tra donne sole' (1949).
Han ble deprimert, av blant annet den kalde krigen, og døde ved selvmord.
Ludvig Daae Zwilgmeyer (1855–1910)

Arbeid

Han ble candidatus theologiæ i 1877, og ble ansatt som skolebestyrer i Flosta året etter. Han arbeidet som kapellan i Dypvåg, Kristiansand og Høyland før han ble sogneprest i Kopervik i 1888. Han var så sogneprest i Sauherad i 1896, Hisøy i 1901 og tilslutt i Barbu i 1905. 
Zwilgmeyer ble valgt som førsterepresentant på Stortinget (Høyre) for Arendal og Grimstad i stortingsperioden 1910-1912. Han var medlem av Kirkekomiteen.

Begravelse

Zwilgmeyer døde i 1910, og begravelseseremonien ble holdt i Barbu kirke 28. april samme år. Kisten ble fraktet med dobbelt hestespann via Arendal torv til Arendal kirkegård med et massivt følge, hvor han så ble begravet.
Guangling (Datong)

Guangling (kinesisk: 广灵县; pinyin: Guǎnglíng Xiàn) er et fylke i provinsen Shanxi i Folkerepublikken Kina. Det er del av byprefekturet Datong.
Befolkningen var på 166 043 innbyggere i 1999.

Kulturminner

Shuishenhallen (Shuishen tang, 水神堂) er oppført på Folkerepublikken Kinas liste over kulturminner.
Stort skogfly

Utseende

Et stort (vingespenn 55 – 65 mm), grått nattfly. Arten kjennes lett igjen på størrelsen. Vingetegningene varierer, vanligvis er de ganske tydelige men hos enkelte individer kan de være nesten helt utvisket, bare nyremerket er synlig. Forvingen har mer eller mindre tydelige, lysgrå nyre- og ringmerker, mellomlinjene, som avgrenser vingens midtfelt, er lyse men ofte utydelige. Langs ytterkanten går det en svart og hvit siksak-linje (bølgelinje). Bakvingen er lysgrå. Noen individer er svært mørke. Larven er naken, grågrønn med en bred, gulhvit sidestripe og rekker av svarte, trekantede flekker rett over sidestripen og på sidene av ryggen.

Levevis

Stort skogfly lever i løvskog, men også på åpne heier. larven lever på ulike løvtrær, busker og urter, blant andre pors, bjørk og selje. De voksne sommerfuglene flyr i juli – september og kommer gjerne til lys. Denne arten kan vandre en del.

Utbredelse

Stort skogfly er utbredt i Europa, i Asia fra Himalaya og nordover, og i det nordlige Nord-Amerika. I Norge er den vanlig over det meste av landet.
Blåfjell gruver

Blåfjell gruver er lokalisert ved Blåfjell i Sokndal kommune, Rogaland. 
Ved Blåfjell gruver ble det i perioden  fra 1863 til 1876 utvunnet titanholdig jernmalm.
Det var det engelske selskapet The Norwegian Titanic Ore Company som drev gruvene og  eksporterte den titanholdige jernmalmen til England for smelting. Forsøk på smelting ved norske jernverk var mislykket, fordi det titanførende mineralet ilmenitt har høyt smeltepunkt.
Dette var blant den tidligste jernmalmeksporten fra Norge, og i årene rundt 1870 skjedde så godt som all norsk eksport av jernmalm fra Blåfjell gruver. Frem til 1873 var det en stor produksjon ved gruvene. I 1874 ble produksjonen kraftig redusert, og i slutten av 1875 var det slutt på produksjonen. Transport av allerede utvunnet malm fortsatte inn i 1876. Totalt ble det utvunnet omtrent 80 000 tonn malm fra gruvene.
Fra gruvene i Blåfjell 106 meter over havet går det en 8,4 km lang nedlagt jernbanetrasé gjennom Hauge til Rekefjord. Denne traseen har i nyere tid blitt gjort om til en gang- og sykkelsti/turvei. Noen hus langs traseen har også gateadresse til «Malmbanen».
Blåfjellgruven er en geotop i Magma Geopark.